යතුරුපැදියක ඉන්ධන ටැංකියේ පියන ඉවත් කර සුවඳ බැලීමට ගිය කුඩා දරුවෙකු මියගොස් තිබෙනවා.ඊයේ 20 පස්වරුවේ මෙම සිදුවීම වාර්තාවී ඇත්තේ දඹුල්ල වැලමිටියාව ප්‍රදේශයෙන්.මෙම දරුවා තම මිත්තණියගේ නිවසට පැමිණ නිවස ඉදිරිපිට නතර කර තිබූ ඥාතියෙකුට අයත් යතුරුපැදියක් මතට නැග එහි පියන ඉවත් කර පෙට්‍රල්වල සුවඳ ආඝ්‍රහණය කිරීමට යාමේදී මෙම අනතුර සිදුව ඇති බවයි ඥාතීන් ප්‍රකාශකර ඇත්තේ.මියගොස් ඇත්තේ වැලමිටියාව ප්‍රදේශයේම පදිංචි අවුරුදු 7ක පිරිමි දරුවෙක්.යතුරුපැදිය මතම වැටී සිටි දරුවා ප්‍රදේශවාසීන්ගේ සහයෙන් ගලේවෙල රෝහලට ඇතුලත් කරන විට ද මියගොස් සිටි බව සඳහන්.දරුවාගේ පියා ප්‍රකාශකර ඇත්තේ තමා ඊයේ පස්වරුවේ නිවසට පැමිණි අවස්ථාවේදී දරුවා යතුරුපැදිය මත සිහිසුන්ව සිටින බවට දැනගැනීමත් සමග එම ස්ථානයට පැමිණි බවයි.මෙම දරුවාගේ මරණයට නිශ්චිත හේතුවක් මෙතෙක් අනාවරණ වී නැහැ.පශ්චාත් මරණ පරීක්ෂණය අද දඹුල්ල මහ රෝහලේදී පැවැත්වීමට නියමිතයි.සිද්ධිය සම්බන්ධයෙන් දඹුල්ල පොලිසිය පරීක්ෂණ සිදුකරනවා.